ไทยประกันชีวิตตั้งเป้าปี54เบี้ยรับรวม4.5หมื่นล้านบาท
ไทยประกันชีวิตประกาศนโยบายปี 54 มุ่งช่องทางการขายผ่านตัวแทนเป็นหลัก อัดแคมเปญกระตุ้นยอดต่อเนื่องทั้งปี ตั้งเป้าเบี้ยประกันรับรวม 4.5 หมื่นล้านบาท จับมือพันธมิตรจัดกิจกรรมหลังการขายเพียบ
27 ม.ค. 2554

ไทยประกันชีวิตประกาศนโยบายปี 54 มุ่งช่องทางการขายผ่านตัวแทนเป็นหลัก อัดแคมเปญกระตุ้นยอดต่อเนื่องทั้งปี ตั้งเป้าเบี้ยประกันรับรวม 4.5 หมื่นล้านบาท จับมือพันธมิตรจัดกิจกรรมหลังการขายเพียบ
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต  เปิดเผยว่า ในปัจจุบันธุรกิจประกันชีวิตอยู่ในภาวะการแข่งขันที่รุนแรง จากการเกิดช่องทางการขายใหม่ๆ หลากหลายช่องทาง อาทิ การขายประกันชีวิตผ่านธนาคารพาณิชย์ หรือแบงก์แอสชัวรันส์ รวมถึงการขยายตัวของช่องทางการขายทางโทรศัพท์ หรือเทเลเซลล์ 
อย่างไรก็ตาม แม้ว่าจะมีช่องทางการขายใหม่เกิดขึ้น แต่ไทยประกันชีวิตยังคงให้ความสำคัญกับช่องทางการขายผ่านตัวแทนเป็นหลัก ซึ่งจากจุดแข็งด้านตัวแทนประกันชีวิตที่มีอยู่ในปัจจุบันกว่า 5 หมื่นคน ทำให้บริษัทฯ ตั้งเป้าเบี้ยประกันรับปีแรกในปีนี้ 1 หมื่นล้านบาท เติบโต 40% และเบี้ยประกันรับรวม 4.5 หมื่นล้านบาท ซึ่งเป็นเป้าหมายที่เชื่อมั่นว่าไทยประกันชีวิตสามารถทำได้อย่างแน่นอน
โดยตลอดทั้งปี บริษัทฯ ได้เตรียมแคมเปญการแข่งขันทั้งระยะสั้น และระยะยาว เพื่อกระตุ้นการผลิตเบี้ยประกันรับของตัวแทน ชิงรางวัลเงินสด ท่องเที่ยวทั้งในประเทศและต่างประเทศ รวมถึงสนับสนุนการจัดกิจกรรมลงในพื้นที่ครอบคลุมทุกจังหวัด เพื่อให้ทีมงานขายสามารถเข้าพบลูกค้าได้อย่างง่ายขึ้น แม้ว่าบริษัทฯ จะให้การสนับสนุนอย่างเต็มที่ แต่ตัวแทนประกันชีวิตจำเป็นต้องปรับตัวเพื่อให้สามารถแข่งขันได้ โดยเฉพาะการพัฒนาสู่การเป็นมืออาชีพ ทั้งด้านการพัฒนาความรู้ และมีจริยธรรม ภายใต้แนวคิด 7 เก่ง 7 ดี เพื่อสร้างความน่าเชื่อถือในฐานะผู้วางแผนดูแลชีวิต หรือ Life Planner ทำให้ลูกค้าเกิดความมั่นใจว่าจะได้รับการดูแลอย่างดีที่สุด
“ตัวแทนต้องเป็นมากกว่าตัวแทนประกันชีวิตทั่วๆ ไป คือ ต้องสร้างตัวเองให้เป็นที่ปรึกษาทางการเงินที่รู้รอบและรอบรู้ ต้องพัฒนาตัวเองอย่างต่อเนื่อง เพราะปัจจุบันทุกสิ่งเกิดการเปลี่ยนแปลงไปอย่างมาก รวมถึงพฤติกรรมของผู้บริโภคก็เปลี่ยนแปลงไปมากเช่นเดียวกัน ตัวแทนประกันชีวิตจึงต้องเข้าใจในพฤติกรรมและความต้องการของลูกค้า โดยยึดลูกค้าเป็นศูนย์กลาง ในลักษณะ Customer Centric พร้อมทั้งนำเสนอผลิตภัณฑ์ที่ตรงใจ ให้ผลประโยชน์ความคุ้มครองตอบแทนสูงสุด” นายไชยกล่าว 
ขณะเดียวกันจุดแข็งของตัวแทนประกันชีวิต คือ สามารถเข้าพบและดูแลลูกค้าได้อย่างใกล้ชิด มีความเป็นมิตร ผนวกกับทุนวัฒนธรรมของคนไทยที่มีอยู่ คือ ความมีน้ำใจ ความเอื้ออาทร ทำให้ตัวแทนประกันชีวิตสามารถผูกใจลูกค้าได้มากกว่าช่องทางการขายอื่นๆ ซึ่งทำให้มั่นใจว่า ตัวแทนประกันชีวิตยังคงเป็นอาชีพที่จะอยู่เคียงคู่ธุรกิจประกันชีวิตไปอีกนาน
นายไชยกล่าวเพิ่มเติมว่า นอกเหนือจากจุดแข็งด้านตัวแทนแล้ว ลูกค้ายังได้รับบริการที่เหนือความคาดหมายและแตกต่าง อาทิ เช่น ไทยประกันชีวิตฮอตไลน์ บริการเคลื่อนย้ายผู้ป่วยฉุกเฉินตลอด 24 ชั่วโมง ทุกที่ ทั่วโลก ไทยประกันชีวิตแคร์เซ็นเตอร์ ศูนย์ดูแลสิทธิประโยชน์ของลูกค้าที่สมบูรณ์ที่สุดในธุรกิจประกันชีวิต ไทยประกันชีวิตอีซี่เพย์  การชำระเบี้ยประกันมากกว่า 10 ช่องทาง เป็นต้น
รวมถึงการจัดกิจกรรมหลังการขายต่างๆ เพื่อสร้างมูลค่าเพิ่มให้แก่ลูกค้า โดยในปีนี้บริษัทฯ ได้ร่วมกับพันธมิตรซึ่งล้วนเป็นผู้นำในธุรกิจด้านบันเทิง จัดกิจกรรมคอนเสิร์ต ท่องเที่ยวทั้งในประเทศและต่างประเทศ เพื่อมอบความสุขและความบันเทิงให้ลูกค้าตลอดทั้งปี และที่พิเศษสุด คือ การสนับสนุนคอนเสิร์ต “30 ปีคาราบาว” คอนเสิร์ตครั้งยิ่งใหญ่ของตำนานวงดนตรีเพื่อชีวิตของไทย ซึ่งการจัดคอนเสิร์ตครั้งนี้ จะเดินสายทั่วประเทศ 77 จังหวัด และทัวร์ต่างประเทศรวม 100 คอนเสิร์ต ซึ่งผู้ที่เป็นลูกค้าไทยประกันชีวิตเท่านั้น จึงจะได้รับสิทธิในการชม เพราะไม่มีการจำหน่ายบัตร และเล่นเพียงจังหวัดละหนึ่งครั้ง 
นอกจากกิจกรรมด้านคอนเสิร์ตแล้ว บริษัทฯ ยังได้ร่วมมือกับบริษัทผู้สร้างภาพยนตร์ชั้นนำ ในการสนับสนุนภาพยนตร์ไทยคุณภาพ ซึ่งนอกจากจะเป็นการส่งเสริมฝีมือของคนไทยด้วยกันเองแล้ว ยังเป็นอีกหนึ่งกิจกรรมที่บริษัทฯ จัดเตรียมไว้สำหรับลูกค้า
ทั้งนี้ ไม่เฉพาะกิจกรรมชมคอนเสิร์ตหรือหนังเท่านั้น ลูกค้าของไทยประกันชีวิต ยังได้รับความสุข ความสนุก กับกิจกรรมอื่นๆ อีกมากมาย เช่น ส่วนลดสูงถึง 50% สำหรับร้องคาราโอเกะ เล่นโบว์ลิ่ง หรือไอซ์สเก็ต จากเมเจอร์โบวล์และบลูโอทุกสาขาทั่วประเทศ และส่วนลดในการซื้อสินค้าจากบริษัทชั้นนำต่างๆ  ทั้งเครื่องแต่งกาย เครื่องสำอาง อาหาร เครื่องดื่ม สินค้าเพื่อสุขภาพ รวมถึงโรงพยาบาลในเครือข่าย ปี 2554 จึงเป็นอีกปีที่บริษัทฯ มอบความสุขให้ลูกค้า ผ่านกิจกรรมต่างๆ ที่จัดขึ้น โดยเฉพาะลูกค้าที่ถือบัตร Thailife Card จะได้รับเอกสิทธิ์พิเศษนี้ทันที สนใจสอบถามรายละเอียดเพิ่มเติมได้ที่ คลับไทยประกันชีวิต 
ในด้านการดูแลคนในสังคม บริษัทฯ ยังยึดมั่นตามกรอบของแผนแม่บทยุทธศาสตร์ด้านความรับผิดชอบต่อสังคม หรือ CSR อย่างต่อเนื่อง โดยมุ่งทั้ง 3 ยุทธศาสตร์ คือ ยุทธศาสตร์การให้ (Giving) ยุทธศาสตร์การดูแล (Caring) และยุทธศาสตร์การจุดประกาย (Inspiring) ให้คนในสังคม ในการเติมเต็มคุณค่าชีวิต ซึ่งแต่ละยุทธศาสตร์จะจัดให้มีกิจกรรมต่างๆ ต่อเนื่องตลอดปี